
„Elefanții şi nepoții nu uită niciodată nimic” 
(Andrew Aitken "Andy" Rooney) 


SCENA 1 





La bloc, la Ea acasă. Cineva sună la ușă, de 
mai multe ori. Ușa se deschide. O deschide o 
tânără femeie, 35 de ani, are părul zburlit, 
cu periuta de dinţi electrică în gură, în tricou 
și chiloți (boxeri), și din cameră se aude 
muzică italiană /portugheză, de dragoste 
sau tradițională. Este surprinsă de omul pe 
care îl vede la ușă și închide ușa din panică, 
fuge în living și bucătărie, și vorbește agitat, 
înjurând ușor, în italiană sau portugheză 
(it.: „porca miseria, managea”, port.: 
„maldição”, „,merda”, „idiota”) . 


Strânge hainele murdare din cameră, 
vasele din bucătărie (de plastic unele, pe 
care le aruncă în coșul de gunoi, celelalte 
le pune în aragaz - așa murdare - şi în 


cămară), se îmbracă, își clătește gura 
la baie, unde își ia pantaloni scurți și îşi 
schimbă tricoul, aprinde repede o lumânare 
parfumată sau ulei volatil, dă muzica mai 
încet, își aranjează cât de cât părul și fuge 
la ușă. O deschide repede și îl ia în braţe pe 
bărbatul care stătea cuminte și aștepta să 
i se deschidă: 


BUNICUL: Credeam că o să mă ţii aici 
până la dimineaţă. (râde) 

EA: Nu e prea comod să dormi pe scări, 
dar dacă tu insiști, eu te las să dormi 
afară. (râd amândoi) 


BUNICUL: Te-ai tuns. 

EA: Da. 

BUNICUL: Îţi stă bine, parcă ești băiat. 
EA: Mulţumesc. 


Mai stau câteva secunde îmbrățișaţi, 
în tăcere. 


EA: Cum ai intrat în bloc? 
BUNICUL: Pe horn! 
EA: Mmnm, blocul nu are horn. 


BUNICUL: Nu știi tu! 

EA: A mai intrat cineva? 

BUNICUL: Pe horn? 

EA: Înîm. 

BUNICUL: Da. Un băiat înalt, cu părul cret. 
Și ochelari. 

EA: De la etajul 3. 


Tot îmbrățișaţi. 


EA: Poţi să intri, sau încă te gândești la 
scări? 

BUNICUL: Așteptam să mă inviţi, doar mă 
cunoşti. 

EA: Da, nu te-am uitat. 


Intră amândoi în casă. 


SCENA 2 





In casă. 

Bunicul își lasă lângă cuier geanta mică de 
voiaj, una mai veche, dar îngrijită. Se duce 
în bucătărie și se aşează la masă. Vede un 
pachet de țigări: 


BUNICUL: lar fumezi? 
EA: (șovăind) Da, ocazional. O cochetărie ... 


BUNICUL: (direct) De ce? Parcă te 
tulburau. 


EA: Da, parcă. Nici eu nu mai știu exact, 
oricum în ultimul an le-am tot lăsat și... 


BUNICUL: (o întrerupe) De ce ţi-e frică? 
EA: Poftim? 


BUNICUL: De ce ţi-e frică? La ce nu poți 
renunța? 


EA: (râde ușor) La ţigări . 
BUNICUL: Ai mai scris? 


EA: Nu, nu neapărat scris, am un caiet pe 
post de preot (râde) ... mi-a fost frică să 
descopăr că imaginaţia mea a intrat în 
concediu nedeterminat ... 


BUNICUL: Cui i-ai făcut-o cadou, 
domnișoară Moș Crăciun? (râd amândoi) 


EA: ... aaaahmm, nimănui. 


Bunicul se plimbă prin bucătărie și vede 
acvariul cu o broască ţestoasă medie: 


BUNICUL: Pe asta de unde ai mai luat-o? 
EA: Am găsit-o pe internet. 
BUNICUL: Si ce făcea? Naviga? 


EA: (râde) La asta nu m-am gândit, dar 
s-ar puteai să ai dreptate. 


BUNICUL: Cum te cheamă, Mic Pirat? 


EA: O cheamă Uţa sau Baki sau Cicimici. 


BUNICUL: Cicimici? Ce nume mai e şi 
asta? E totuși un animal viu, nu o 
jucărie de pluș. 

EA: Este un nume care inspiră drăgălășenie 
și copilărie, dar mulțumesc pentru 
critica profundă și bine că mi-ai amintit 
că e viu, că altfel nu aș fi observat. 
(el râde ușor) Sau trebuia să îi spun 
Nadia? Ar fi fost Nadia 5 sau Nadia 6? 


BUNICUL: 4, dar dacă face pui, poţi să le 
zici Nădiuţa, Nadi, Nada, Nadia Mică. 


EA: Dacă ar face pui ar trebui să mai 
găsești încă ... cel puțin 100 și ceva de 
derivate din numele ăsta. 


Uţă? 
EA: Da, cam atâtea ouă face o dată. 
BUNICUL: Și o sa facă în acvariul ăsta mic? 
EA: Bineînţeles, și eu o să le mănânc 
dimineața, la micul-dejun. 
BUNICUL: Ah, mi-a fost dor de tempera- 
mentul tău. 


EA: Eu trăiesc cu el în fiecare zi, deci nu 
pot să-ți împărtășesc sentimentul ... 
(își aprinde o ţigară) 

BUNICUL: Câte țigări fumezi? 

EA: Mă iei la rost? 

BUNICUL: Nu, întreb ca să știu câte să 
fumez și eu când mă decid să mă apuc. 

EA: Depinde, fumează cât îţi pică bine, eu 
oscilez, de la un pachet la trei. 


BUNICUL: (puțin speriat) Deci chiar așa 
rău te simți? Cine e responsabilul? 


EA: Responsabil pentru ce? Nu înţeleg. 
Trebuie sa fie altcineva responsabil 
pentru alegerile mele? Sau lipsa 
alegerilor, care în fond și aia este tot o 
alegere, mă rog... 

BUNICUL: (ca să o scoată din agitație) 
Ai început să te rogi? 

EA: Ce? 

BUNICUL: Cui te rogi? Lui Cimicici? 
(broscuţei drăgălaș) Sper că nu ţi-am 
pocit numele. 

EA: Ba da, e Cicimici, nu Cimi..(râde ușor) 
Da, și ei mă rog, să își schimbe singură 
apa până când îi cumpăr un filtru 
pentru apă mai bun. 

BUNICUL: Şi mai cui? 

EA: Mai cui ce? 


BUNICUL: Cui te mai rogi? Ai spus că și 
CĂ 

EA: Aaaah, da ! (râde) Mie, cui să mă rog... 

BUNICUL: Şi ce îți spui? 

EA: Ce îmi spun? (râde) Te rog, de mâine 
dimineaţă, nu mai fuma, și încearcă să 
întârzii cât mai puțin la ore. 

BUNICUL: Ai început să întârzii? Și copiii 
ce spun? 

EA: Nimic, ce să spună? Sunt așa de 
supăraţi că au început să întârzie și 
ei cu mine (râd amândoi), alții au dat 
ceasul de pe perete înainte cu 5 minute, 
ca să iasă mai repede de la oră. Au fost 


așa de haioși că au uitat de clopoțelul 
care nu poate fi schimbat... 


BUNICUL: (râde) Şi tu când o să îi ai pe ai tăi? 
EA: Pe ai mei? 
BUNICUL: Hai nu te fă că nu ai înţeles. 


EA: Îi am pe ai mei acum, e suficient. Hai să 
te odihneşti, că deja e târziu, și eu trebuie 
să îmi fac rugăciunea. 

BUNICUL: Da, chiar așa. Şi eu trebuie să 
fac același lucru. 


EA: Da? Și cui te rogi și pentru ce? 


BUNICUL: ie, să te reapuci de scris și să te 
muţi la casa ta. 


EA: Dar sunt la casa mea, și îmi scriu mie 
povestea din mers. 


BUNICUL: A sta în chirie nu înseamnă să 
fii la casa ta. (Tăcere) 


EA: Mulţumesc! 
Îl îmbrățișează. Sunt amândoi pe canapea. 


BUNICUL: Dacă nu te știam de atâta timp, 
nu veneam, rămâneam în cuibul meu 
de șoim călător. 


EA: Dacă tu ești șoim atunci eu ce sunt? 
BUNICUL: Tu ești ... o broscuţă Nădiuţă. 


EA: Adică tu mă poți mânca? Povestea 
asta deja începe să semene cu „Scufița 
Roşie”. 


BUNICUL: Eu sunt șoim, nu vultur. Pot 
doar să te „veghez” ... 

EA: Mi-ar plăcea să fiu un melc, așa aș fi și 
mai lentă decât broscuţa Nădiuţa. Așa 
aș fi Nădiuța Melcuţa. 


BUNICUL: Atunci sigur nu te-aș putea 
mânca! Ai fi prea ... (râd amândoi) 


EA: Prea... 
BUNICUL: Prea ... răbdătoare... 


EA: Nu prea are sens ce spui, mă așteptam 
să zici că aș fi prea rece sau vâscoasă, 
sau că ţi s-ar face frică de ochii mei 
lungi și care se mișcă așa aiurea, ca 
nişte mori de vânt stricate, sau că ... 
sunt prea mică să-ți pierzi timpul cu 
mine ... 

BUNICUL: Da, prea mică îmi place cum 


sună. Melcul salvat de lenea șoimului. 
(râd amândoi) 


EA: O nouă poveste de bunicul hornar. 


BUNICUL: Nu, fără bunic. „Melcul salvat de 
șoim” ... fără lene că vindem conținutul 
„„. O nouă poveste de Hornarul Hoinar. 
Acum în cinematografele mari din 
America. 


EA: America??? Te-ai mutat? 

BUNICUL: Nu, dar mă mut după ce fac 
filmul. 


EA: Şi unde vrei să te muţi? La Hollywood? 


BUNICUL: Da, acolo unde se fac filmele 
bune cu bătălii ... la Hauli ... ştii tu mai 
bine... 


EA: Cu bătălii? Numai la astea te uiţi? 


BUNICUL: Nu, și la alea cu nunți și pros- 
tănaci care strică decorul. 


EA: La alea mă uit și eu. Şi ce gen o să fie 
al tău? 


BUNICUL: Genul feminin. 

EA: Tu și glumele tale... 

BUNICUL: De bunic! 

EA: Nu asta am vrut să zic. 

BUNICUL: Glume de străbunic, atunci! 
EA: Așa tânăr ești? 


BUNICUL: Nu ai cum să știi genul, pentru 
că acum îl inventez. 


EA: Şi cât timp îţi ia să îl faci? 
BUNICUL: Filmul? 


EA: Nu, genul. Deci și filmul ... of... mă 
zăpăcești ... 

BUNICUL: Genul se numește „Film 
biblioortografic”. 


EA: Eşti culmea! Parcă ai 10 ani. 


BUNICUL: Chiar am! Ce inteligent sunt 
dacă pot să pronunt un cuvânt așa de 
greu. Cum am zis? Bi-bli-o-no-ma-tic? 


EA: Şi pe mine mă inviţi la premieră? 


Ea adoarme treptat. 


BUNICUL: Bineînțeles, și pe Uţa Cici. Și la 
Premiile Oscar. O să fiți amândouă în 
rândul invitaţilor de onoare! Lângă cine 
ţi-ai dori să stai? Să le spun de pe acum 
să facă lista. 

EA: Pfuuu ... lângă ... este actorul ăla cu 
păr șaten și început de chelie ... înaaalt 
„hmmm ... 


BUNICUL: Da, îl știu, el o să fie șoimul. 
EA: Şi melcul? ... (adoarme) 
BUNICUL: Melcul o să fie Nadia 123. 

SCENA 3 





Afară, la plimbare pe malul unei ape (Crișul 
Repede): 


BUNICUL: Ce bine că au amenajat malul 
ăsta. Dacă aş fi fost tânăr aș fi venit să 
locuiesc în oraș. 

EA: Şi acum poţi veni, nu e târziu. 

BUNICUL: Acum nu, poate altădată, altfel ... 

EA: Altfel? De ce? Așa cum ai fost şi ești nu 
ţi-a plăcut? 

BUNICUL: Ba da, îmi place povestea pe 
care am scris-o, dar asta nu înseamnă 


că nu îmi doresc să mai adaug capitole 
noi. 

EA: Înţeleg. Să ştii că sunt fericită că fac 
parte din cartea ta. 

BUNICUL: Mă bucur ... (pauză) Mă simt 
puțin copleșit, ce-i drept. (pauză) Şi în 
afară de mine, în cartea cui mai vrei să 
apari? 

EA: lar începi? 

BUNICUL: Da, pentru că nu m-ai lămurit 
suficient cu fumatul tău, și știi că te 
cunosc, chiar dacă de multe ori am 
arătat opusul, și oricât de bună ai fi la 
scris de povești, când vine vorba de a 
ta, nu prea îţi ies cuvintele sincere. 


EA: Eram bună la scris de povești, acum 
incursiunea în istoria lumii este 
domeniul, ai uitat? 


BUNICUL: Şi istoria ta cum se desfăşoară? 
EA: Se desfășoară ... în ordine alfabetică ... 


BUNICUL: Ascult. Litera A. Deci începutul. 
Să-l aud. Spune repede că vine ploaia. 


EA: Am umbrelă. Stai liniștit că e scurt 
începutul. 


BUNICUL: Nu contează. 

EA: Deci, la început a fost așa: dintot- 
deauna mi-am dorit să ajung în 
manualele de istorie. Să văd cum ceea 
ce am descoperit se dezvăluie tuturor. 
Să nu ezit să ies din cochilie și să 
împărtășesc bucuria mea cu toți cei din 
jur. Așa visam când eram în clasa a IV-a. 
La 10-11 ani. 


BUNICUL: Ştiai de atunci că vrei să fii melc? 

EA: Ce melc? lar râzi de mine? 

BUNICUL: Nu râd de tine ... tu ai spus că 
visai să ieși din cochilie. Şi eu sunt șoim 
şi tu ești melc. 

EA: Ah, am uitat... nuu nu știam că sunt 
melc ... e o metaforă. Așa mi-a ieșit 
acum, ca senzație, înţelegi? 

BUNICUL: Să ieși din cochilie și să te pape 
păsăroii cei aprigi. Că așa cu cochilie nu 
prea ești gustoasă, că e prea tare și greu 
de digerat ... casa aia a ta ... că știi că 
melcul își poar ... 

EA: Da, știu! Am învăţat la biologie. Şi 
științele naturii, parcă... 


BUNICUL: Eu am învățat pe câmp. 

EA: Hmm ... îmi amintesc de o oră de ştiinţele 
naturii ... 


BUNICUL: Și pe câmp am învăţat cum e să 
stai mult în ploaie. 


EA: Când învăţătoarea m-a scos la tablă, 
fără să știe că aveam mâna stângă 
fracturată, în locul unde ţi se dă vaccin 
când ești mic. 

BUNICUL: Când ţi-ai fracturat tu mâna? 

EA: În clasa a IV-a. 

BUNICUL: Şi eu unde eram? 

EA: (râde) Pe câmp, unde să fii. Sau în 
atelierul tău de tâmplărie. Sigur făceai 
ceva raft pentru bucătărie sau... 


BUNICUL: Da, sigur eram acolo. Şi de ce 
numai acuma aflu? 


EA: Nu știu, aveam senzaţia că ţi-am spus. Am 
avut ghips 3 săptămâni. Şi mă scărpinam 
pe spate cu palțăul. 

BUNICUL: Palțăul??? 

EA: (râde) Da, pliciul de muște și țânțari. 

BUNICUL: Doamne, fata mea. Parcă îmi 
povestești un basm. 

EA: Da, am trăit puțin în basme în 
perioada aia. Cum nu prea puteam să 
fac ceva, atunci îmi petreceam timpul 
răsfoind cărțile, nu prea le citeam, că 
aveam probleme cu concentrarea. Şi 
îmi făceam planuri cum aș putea să 
cobor de la etajul 8, până jos, la parter, 
cu cearșafuri. (el se sperie puțin) Stai, 
că văzusem la televizor, la un film, şi 
de acolo am avut ideea. După ce mi-au 
scos ghipsul, nu am mai avut forță în 
mâna stângă și am renunțat la plan, și 
deja, în clasa a V-a eram prea mare ca 
să mai cobor așa (îşi aminteşte): 


Ce-or să spună colegii și vecinii despre 
mine? că sunt naivă şi încă mai cred în 
Moş Crăciun. 
Ceea ce era în mare parte foarte 
adevărat, dar nu vroiam să se vadă. 
BUNICUL: Da, pentru că naivii și puerilii 
nu ajung departe. 

EA: Da. (râde) 

BUNICUL: Eu cum sunt? 

EA: ăăăă ... bun, blând, uneori prea închis 
în tine, ca şi cum nu ai vrea să fii unde 
ești. Naiv. Și copil. 

BUNICUL:(râde ușor) Hmmm ... ai un 
spirit de observaţie foarte bun. 


EA: Da, trebuie. 
BUNICUL: Şi cum ţi-ai rupt mâna? 


EA: Aahh ... să-ți povestesc sau să păstrez 
numai pentru mine? Să fie secretul meu 
suprem? 


BUNICUL: Să fie secretul meu suprem!! 


EA:Da, așa îmi place!!! Era iarnă și eram 
foarte entuziasmată că afară ninsese. Și 
într-o pauză am mers afară să mă dau 
pe gheaţă, una dintre acțiunile pe care 
le consideram cele mai periculoase pe 
atunci. Eu am fugit repede afară, și am 
văzut pista de gheață liberă. Stăteam 
cu mănușile în mână, pregătită să mi 
le pun și să îmi fac curaj să pășesc pe 
gheață ... şi m-am răzgândit. Mi-am zis 
că nu vreau să mor aşa tânără, şi chiar 
dacă e iarnă, prefer să mă caţăr în copac, 
sport pe care îl practicam de la grădiniţă. 
Am alergat, entuziasmată şi mândră de 
decizia pe care o luasem, spre unul dintre 
nucii din curtea şcolii. 

BUNICUL: (râde) Deja îmi imaginez 
finalul! 

EA: Stai, lasă-mă să termin!!! (râde) Şi 
am alergat, aproape ca pe stadion, prin 
zăpada moale. La vreo 2 metri de nuc, 
nu era zăpadă. Era noroi. Acolo deja 
începuse să se topească. Şi fleoșc fleoșc 
prin zăpadă și când am pus piciorul 
pe noroi, am alunecat, cred că m-am și 
împiedicat puţin în propriile picioare, 
am căzut, pe mână, și în alunecare, 
m-am răsucit și am dat și cu fruntea de 
copac. 


BUNICUL: (râde) Vaaaaai!!! (râde mult, nu 
se mai poate opri ) 


EA: Mersi!!! 


BUNICUL: (râde) În imaginaţia mea, în 
momentul ăla arătai ca un gomboţ cu 
prune care cade din farfurie ... 


EA: Woooaw! Gomboţ cu prune??? 
BUNICUL: Păi de asta nu mi-ai spus nimic. 
EA: Nu am spus pentru că... 


BUNICUL: Îţi era prea ruşine să spui cum 
te-ai împiedicat. 


EA: Da.. 
BUNICUL: Şi alor tăi ce le-ai spus? 

EA: Ahh, le-am spus că m-am dat pe 
gheață și am căzut. Că nu am avut 
ghetele corespunzătoare. 


BUNICUL: Da' ce ţi-ar fi trebuit? Patine? 
EA: Să ştii că nu ar fi fost o idee rea... 


BUNICUL:Da, și acum ai fi fost cea mai 
bună patinatoare din România. 


EA: Probabil. (râde) 

BUNICUL: Şi aşa ai descoperit că îţi place 
istoria? 

EA: Nu, așa am descoperit că și noroiul 
poate fi periculos (râde). 


BUNICUL: Atunci episodul ăsta trebuia să 
fie la litera N de la Noroi sau P de la 
Pericol, nu? 


EA: Apropos de P, există un cuvânt pe care 
nu l-am folosit, pentru că nu am avut 
ocazia să o fac. Ce Pisălog ești!!! 


BUNICUL: Sunt trei cuvinte, mai exact. 
(râde) la care să mă gândesc? 


EA: Vaai, la care oare? Pisălog! 


BUNICUL: Vaai, ce cuvânt greu. Pisălog. 
Din câte litere e format? Din una, două... 
la să văd dacă mai știu să despart în 

silabe: PI-Să-Lo- nu nu nu, e prea Greu, 
mă dau bătut. (râde și ea) De asta am 
venit, ca să fiu pisălog și să te învăţ ceva 
ce tu nu... 

EA: Ce eu nu știu. Bineînțeles, am uitat 
că tu știi mai bine și mai multe, ca de 
obicei ... (o oprește) 


BUNICUL: Nu știu mai bine și mai multe, 
dar te văd în inima ta cum cauţi ceva 
și nu reușești să găsești pentru că ai 
rămas atârnată undeva în trecutul 
tău, și încă te gândești dacă meriţi 
ca viața să te ajute să te redeschizi și 
să fii tu aşa frumoasă cum ești, fără 
ascunzișuri. Să îţi permiţi să umbli 
dezbrăcată și să nu îţi pese că unul 
sau altul vor bolborosi ceva, asta 
este treaba lor, nu a ta. Crede-mă, 
că dacă mai rămâi blocată îţi va fi mai 
greu să ieși și s-ar putea să îți pară rău 
că nu ţi-ai permis să faci un pas înainte 
atunci când ai simţit. Fără să te tot 
întrebi ce va fi, cum va fi, daca nu va fi şi 
alte întrebări care te trag în jos. (pauză) 
Acum mi-ar trebui și mie o țigară să mă 
potolesc puțin. De mult nu m-am mai 
ambalat așa. 

Se opresc amândoi. Ea stă și nu zice nimic. 
Plânge. El o ia în braţe și o ţine câteva 
secunde . 


EA: Nu știu ce să fac... 
BUNICUL: Permite-ţi să iubești. 


EA: De parcă e așa de simplu... 


Tăcere. 


BUNICUL: Este cel mai simplu lucru pe 
care poți să îl faci. Hai cu mine la o 
înghețată. Cofetăria Monte Carlo mai 
este? 


EA: Nu, este alta nouă, sigur o să îţi placă. 
Bacio Dolce se numește. 


BUNICUL: Doar numele deja mă face să 
îmi doresc să fiu iar copil și să o sărut 
pe bunică-ta. 

EA: ... sigur i-ar fi plăcut și ei... Tu de când 
ştii italiană? 

BUNICUL: Tu de când știi că eu nu știu 
italiană? 

EA: Dintotdeauna. 

Începe să picure. Ea deschide umbrela. 


EA: Ah, mi-am dat seama de la ce vine 
litera A! Când am zis că povestesc în 
ordine alfabetică. De la Antemeridian! 
Când mi-am rupt mâna am spus că 
eram în pauză. Şi pauza era aia de la 
11.50, deci încă era dimineaţă. Deci 
episodul de început se numește 
„Antemeridian” și e la început de tot în 
alfabet. Şi are sens şi am câștigat, nu ştiu 
ce, dar aşa mă simt şi parcă sunt din nou 
în clasa a IV-a. 

SCENA 4 





La cofetărie, se uită amândoi în vitrina cu 
prăjituri: 


BUNICUL: De la nunta mea nu am mai 
văzut atâtea prăjituri la un loc . la te 
uită că încă se mai face Carpaţi! Cu 
atâta ciocolată că îți strângi recolta de 
lebeniţă într-o singură zi, fără ajutor. la 
uită-te și tu, au tort diplomat, bunică-ta 
era pricepută la specialități din astea, 
și eu tot îi ceream să pună mai multe 
stafide, ca să fie dulcele de două ori mai 
mare. Și acum văd că se fabrică.. Prea 
multă frișcă, după mintea unora, prea 
dulce, dar cui naiba îi mai pasă când 
simți cum ţi se topește în gură? 

EA: Demult nu te-am mai văzut așa de 
entuziasmat, cred că nici dacă m-aș 
căsători mâine nu ai fi așa. (râde) 

BUNICUL: Numai dacă iei de aici, din 


fiecare sortiment câte o bucată, să fiu 
cu sufletul împăcat. 


EA: Numai câte unul? Bine, atunci ție o să 
îți fac regim special numai cu prăjituri, 
și vei sta la o masă separată, departe de 
copii, ca să nu îi ispitești? 

BUNICUL: Da, că pe urmă încep să se 
roage să renunţe la școală, ca să poată 
merge mai des la cofetărie, și toți vor fi 
cofetari și patiseri. 


BUNICUL: Şi am trăi cu toți într-o lume 
delicioasă! 
EA: Pe aripi de bezele! 


BUNICUL: Ăsta e titlu cărţii pe care o scrii 
şi tot o ascunzi de mine? 


EA: Nu, ăsta e titlul... nu știu, nu mai am 
replică să îţi dau. Te-ai hotărât ce să 
încerci? 

BUNICUL: Da. Un cremeș, că din ăsta nu 


am mai mâncat de când mi-o făcut 
mama înainte să merg în armată. 

Atunci arăta puțin altfel, făcut în casă 
a. MMM ..… 


EA: Avea gusturi bune, îmi iau și eu unul, 
poate mă face mai conștiincioasă cu 
trezirea de dimineață (râde) 


BUNICUL: Sigur, dacă i te și rogi înainte 
va funcționa. 


Râd amândoi. 


VÂNZĂTOAREA: Bună ziua! Cu ce vă 
servim? 


EA: (vânzătoarei) Bună ziua! Două cremeș, 
vă rugăm, aici. Și două ape, una minerală 
și una plată. 

BUNICUL: Și puneţi-ne și câte un glob 
de înghețată de ciocolată neagră lângă 
prăjitură, ca să o modernizăm puțin. 

VÂNZĂTOAREA: Da, sigur. 

EA: La care masă vrei să stăm? 


BUNICUL: Una mai aproape de fereastră, 
ca să îți văd chipul frumos. 

EA: Mulţumesc, dar deja mi-ai făcut prea 
multe complimente pentru o singură zi 
și s-ar putea să mă obișnuiesc. 

BUNICUL: De asta sunt aici, ca să te 
complimentez, până concurentul meu 
se decide să apară. 


EA: Concurentul tău deocamdată este 
inexistent. 


BUNICUL: Ce bine că ai zis deocamdată, 
asta înseamnă că există o ușă mică 
deschisă. 


EA: Una pentru șoricei. 
BUNICUL: Aici nu se fumează, așa-i? 


EA: Ba da, dar în spate și acolo nu sunt 
ferestre. Aaa, nu-mi spune că am 
reușit, într-un timp așa de scurt, să te 
transform în fumător! 


BUNICUL: Te las să ghicești. 


Se ridică, merge la fumători și din buzunar 
scoate o țigară, o aprinde și fumează 
liniștit. Ea, surprinsă, merge la el: 

EA: Ce faci, mai exact? 

BUNICUL: Fumez, nu vezi? 

EA: Şi de ce, mai exact? 

BUNICUL: Ca să văd ce simți. Te rog, nu 
mă întrerupe, du-te înapoi că vin și eu, 
numai să îmi termin ţigara sau țigareta 
sau ... tutunul, nah, poftim. 


Ea stă și nu zice nimic. 


BUNICUL: Hai du-te că mă deranjezi, sunt 
timid. 

EA: (râde surprinsă) Nu, pisălog, ai greșit 
cuvântul. 


BUNICUL: AH, da da da. Aproape că îmi 
uitasem rolul. 


li face semn cu mâna să plece. 


Ea pleacă. Bunicul rămâne la masă și 
fumează. Nu face nimic, doar se uită la 
țigară în timp ce trage câteva fumuri. 
Tușește o dată spre final. Ea stă la masa 
ei. Lumina soarelui îi bate pe umăr și pe 
fată, stă, se învârte ușor pe scaunul rotativ 

și între timp vine comanda. Vine și el, mai 
zglobiu decât înainte. 


BUNICUL: Nu știam că poţi să ai o relație 
aşa de intimă cu tine atunci când fumezi. 


EA: Vezi? Și mă tot cercetezi atâta.. 


BUNICUL: Da, dar până la trei pachete mai 
am drum lung de parcurs. 


EA: Vrei să știi un secret? 


BUNICUL: Şi prin fumul ăsta înecăcios nu 
prea mai poți să vezi mai departe ... 


EA: Am glumit la numărul de pachete. Cel 
mult unul, în cazuri excepționale. 


BUNICUL: la uite cum cineva are impresia 
că a reușit să îmi sucească mințile. 
Dragă domniţă, nici o clipă nu te-am 
crezut. Sunt un actor mai bun decât 
tine, să știi. Oricum, ţigara asta a fost 
chiar bună. Dar să nu mai spui la 
nimeni. S-ar putea să-mi stric imaginea 
de om sănătos. 

EA: Nu mai spun. (Mănâncă puțin din 
cremeș) 


33 


BUNICUL: Mda, e bun. L-a bătut pe-al lui 
străbunică-ta. 


EA: Da? Nu mă așteptam să spui asta. 

BUNICUL: Chiar mă crezi? 

EA: Bineînţeles. Se vede în ochii tăi. 

BUNICUL: Ochii mei bătrâni și înțelepți.. 

EA: Aaa, apropos de înțelepciune, spune 
drept ... mi-ai găsit tu pe cineva și nu 
știi cum să mi-l prezinți. 

BUNICUL: Da, se poate spune și așa. 

EA: (stă, nu prea știe ce să spună) Şi e 
vreun prieten pensionar de-al tău? 

BUNICUL: Degeaba râzi de noi, dar să știi 
că prietenii mei sunt oameni serioși și 
ştiu ce înseamnă să fii atins de iubire. 

EA: Oooh, iubirea asta. Voi romanticii 
întârziați nu vă mai săturațţi. Uite 
cremeșul ce bun e, potolește setea de 
romantism. 


BUNICUL: Cu siguranţă prietenii mei 
pensionari nu și-ar numi broscuţele 
țestoase Baki, care parcă-i Maki și 
o transformi în răţușcă, sărmana 
broscuţă. 

EA: Dar de când te pricepi tu așa de bine 
la rime??! 

BUNICUL: De când am fumat! Sigur e doar 
tutun, nu ai mai pus ceva acolo, niște... 
nu știu, cum îi spune la ce fumează 
ăștia din Cuba? 

EA: Cânepă? 

BUNICUL: Da, așa, bumbac. Deci, hai 
spune repede, ai pus și tu ceva aţă de 
cusut prin tutun și de asta mă simt așa 
artist? 

EA: Aţă de cusut?! Chiar te-ai ameţit de la 
trei fire de tutun. 

BUNICUL: Un pic mai puţin decât m-aș fi 
așteptat. 

EA: Nu am pus nimic, e cumpărat de la 
magazin. 

BUNICUL: Am senzaţia că totuși bumbacul 
ăla e mai bun decât tutunul ăsta. 


EA: Dacă vrei putem să întrebăm la bar 
dacă nu au... 


BUNICUL: Nu nu nu, că ar râde de mine. 
Cum să încerc abia la vârsta asta așa 
ceva? Ce-am făcut până acum? Am tăiat 
lemne în pădure? 

EA: Nu ești foarte departe de adevăr, dar. 


BUNICUL: Dar, de la ce vine Baki ăsta 
totuși? De la Buckingham? (pauză) 


EA: Ah..chiar mă întrebi acum? Serios? 


BUNICUL: Da, serios, că altă idee nu am, 
au zburat toate cu ... fumul ăla de ţigară 
din bumbac. 


EA: Am uitat că uneori poți vorbi foarte 
mult. 


BUNICUL: Doar uneori... 


EA: Bine. Înseamnă „broscuţă” în limba 
cebuană, sau sebuană cum e știută la 
noi. Nu te uita aşa, că nu te mint. E una 
din limbile vorbite în Filipine. De unde 
e și Baki, adică Uţa. 

BUNICUL: Ahaaa, iată marele mister 
descoperit. Și ce făceai tu în Filipine? 

EA: Eu n-am fost în Filipine, deși, dacă 
mi-ai oferi acum un bilet de avion, aș fi 
tentată să îl iau. 


BUNICUL: Şi cum ai tu o broască din 
Filipineia? 

EA: Filipineia! Îmi place noul tău umor. Să 
fumezi mai des! 


36 


BUNICUL: Lasă că vezi tu ce Dandi fumător 
mă fac în scurt timp. 


EA: Numai să nu dai, pe urmă, vina pe mine, 
că eu te-am ispitit, că am corniţe și mai 
știu eu ce alte alintări îmi mai găsești tu 
pe-acolo, în tolba ta de înțelepciune. 


BUNICUL: In pălăria mea de magician, dar 
nu dau nici o vină, o țin pentru mine. De 
ce să dau ceva? Nu vreau, sunt zgârcit. 


EA: Foarte bine, nici să nu aud altă poveste. 
BUNICUL: Nu auzi. Dar eu vreau să aud 


cum ai ajuns tu la broscuța asta. Te-ai 
dus cu barca? 


EA: Da, am luato barcă și am vâslit aproape 
toată Asia pe uscat. 


BUNICUL: lartă-mă, draga mea, dar 
geografia asta îndepărtată nu a fost 
niciodată punctul meu forte. 


Tăcere. 


EA: lartă-mă, m-a luat valul ... Insulele 
Filipine sunt în Asia, în Oceanul Pacific, 
nu Atlantic, nu la vest, spre America. 
Stii? 

BUNICUL: Da da, înțeleg acum. Nu sunt 
eu foarte la curent cu toate insulele, 
dar știu că nu poți să treci cu barca pe 
uscat. 


EA: Da, e bine de știut. Am găsit-o la cineva 
pe internet, care o adusese cu avionul 
de acolo și nu mai putea să o ţină la 
ea, pentru că se muta în alt oraș. Își 
găsise un loc de muncă mai bun, dar cu 
program foarte încărcat și nu ar fi avut 
timp să se ocupe de ea. Atâta știu. Și 
eu am văzut poza ... îmi căutam, de fapt, 
căţel, şi când am văzut-o, mi-am zis că 
e mai potrivită pentru mine acum, că nu 
trebuie să o scot la plimbare. Și nu aş mai 
da-o acum. Chiar dacă nu latră şi nu mă 
linge, dar îmi place cum mă privește. 


BUNICUL: Şi spui despre mine că sunt 
romantic incurabil, sau cum ai zis 
adineaori. 


EA: Ăsta nu e romantism, e ... prietenie 
pentru toate tipurile de animale. 


BUNICUL: Da, și eu sunt prieten cu barza 
de pe stâlp, dar nu o ţin la mine în casă, 
deasupra patului. 

EA: Eu nu o țin pe Baki în dormitor, fiecare 
e cu spațiul ei. Şi dacă îți place așa de 
mult barza, puteai să-mi spui de mai 
demult că ţi-aș fi luat una din lemn în 
mărime naturală. 


BUNICUL: Încă nu ştii că fiecare ascunde 
ceva? 


EA: Ba da, știu, unii mai multe, alţii și mai 
multe ... 

BUNICUL: Şi toate le băgăm într-un munte. 

EA: Și plecăm la plimbare, că apune-un 
soare? 


BUNICUL: Da, hai să te iau pe calul meu 
verde. 


EA: Doar dacă îmi dai o cască de protecţie. 


BUNICUL: Îţi dau și trei dacă vrei. Dar și 
tu trebuie să mă duci în Filipineia şi să 
mi-i prezinți pe broscoii seniori ai lui 
Baki Uţa. 


EA: Broscoii lui Baki cu siguranţă fac 
cursuri de înot acum. 


BUNICUL: Da, cu rechinii. 
EA: Vaaai, ce imaginaţie de... ai... 
BUNICUL: Hai zi cum, nu te abţine! 

EA: Imaginaţie de bunic! 
BUNICUL: Bunic ești tu! 
EA: Mai degrabă bunică! 
BUNICUL: Ăștia şi în cremeș au pus ceva 


bumbac din ăla? Câţi bani mai ai la 
tine? 


EA: Cam 75 de lei. De ce? 


Bunicul se uită după o chelneriţă să vină 
la masă, dar nu vede pe nimeni. Se ridică, 
merge la vitrina cu prăjituri, vorbește cu 
Vânzătoarea care începe să scoată prăjituri 
și să le împacheteze. Bunicul se întoarce la 
masă cu o plasă și cu un bon în mână: 


BUNICUL: Am cheltuit ... stai să mă 
chiorăsc mai bine... 15... nu, uită-te tu 
că eu nu văd fără ochelari. 


Îi dă bonul. 
EA: 45, nu 15. Ţi-ai luat tort??? Ştii că 


atâta costă un tort de 10 persoane? 

BUNICUL: Nu, tortul e pentru pensionarii 
care nu știu să facă diferenţa între arome. 


EA: Oare de ce am întrebat?! 


BUNICUL: Mi-am luat așa: o Savarină, o 
Amandină, două tarte mici cu fructe, 
un salam de biscuiţi, un Carpaţi și 
Profiterrrroooolll!!! 


EA: Toate numai pentru tine? 


BUNICUL: Pentru mine, pentru tine, 
pentru ... băiatul cu părul creţ de la 
etajul 3, care mi se pare puțin simpatic, 
și ... m-a făcut curios ... ştii cumva, din 
greşeală, câţi ani are? Adică are peste 30? 

EA: Nu știu, dar poți să-l întrebi tu când îi 
duci prăjitura. Sau pe soția lui. 

BUNICUL: Ah, vezi! I-am luat și ei una! 
De fapt, pentru ei sunt cele două tarte, 
pentru turtureii din ei ... dragii de ei... 

EA: Bine, am înţeles, poţi să te oprești. Mie 
ce mi-ai luat? 

BUNICUL: Ţic? Pe toate, în afară de Carpaţi 
şi Savarină şi ... 

EA: Şi Profiterolul mi-l laşi mie? 


BUNICUL: Bineînţeles, asta urma să zic... 
profitoare mică ce ești! 

SCENA 5 





În casă, seara, ea se spală pe dinţi cu 
periuța electrică, el se uită prin cameră la 
cărțile din bibliotecă, și vede un ghiveci cu 
o floare care este aproape uscat. Îl atinge 
și caută un moment de liniște ca să poată 
vorbi cu ea despre plantă, însă periuta se 
tot aude cum bâzâie. 


BUNICUL: Floarea asta cine ţi-a dăruit-o? 
EA: Ahm, Moş Crăciun. 


BUNICUL: Da? Ăla care vine cu elicopterul 
sau cu nava spațială? 


EA: Ăla care vine pe card de sărbători. 
BUNICUL: Aaaaa! 

EA: Mi-am luat-o anul trecut de Crăciun, 
în loc de brad. Am vrut să schimb puțin 
atmosfera. 


BUNICUL: Da, văd că așa de mult ţi-ai 
schimbat-o că ai și uitat să o mai uzi. 
Ce flori făcea? 


EA: Roșii, semăna cu trandafirul, dar e 
ceva mai bogat în petale. 


BUNICUL: Nu e cumva trandafirul chine- 
zesc? 


EA: Ah, ba da. l-am și uitat numele ... Parcă 
au trecut 100 de ani. 


BUNICUL: Pentru ea chiar au trecut, 
săraca floare ... Şi ţi-ai pus cadouri 
sub ea? Au încăput? Sau ca să schimbi 
atmosfera ai pus nişte orez? 


EA: Nu m-am gândit, dar nu e prea târziu. 
Anul ăsta mă gândeam să îmi cumpăr 
un mandarin și așa am rezolvat și cu 
fructele. (râd amândoi) 

BUNICUL: Și anul viitor poţi să treci la 
bananier și îţi iei și o maimuţă ca să 
te ajute la recoltă și să le desfaci mai 
repede dimineaţa. Îţi trebuie totuşi 

vitamine. Copiii sunt epuizanţi, de cele 
mai multe ori. 


EA: Nu prea îmi plac maimuţele, sunt 
prea lipicioase. Aș putea să îmi iau un 
elefant să mă ajute la vase, cu trompa 
lui le-ar clăti dintr-o singură mișcare. 

BUNICUL: Şi unde l-ai pune mai exact? Şi 
de unde s-ar alimenta? 

EA: L-aș pune în curte și oricum la cât e 
de mare, ajunge până aici, la chiuvetă. 
Eu dau drumul la apă și gata. El bea... 
(râde) 

BUNICUL: Şi consumi de două ori mai 
multă apă. Nădiuţă Mică. 

EA: Wow, acum și eu sunt Nadia! Ai văzut, 
Cicimici? Cum ne ia bunicul peste 
picior? 

BUNICUL: Şi ce ziceai că ai pus? 

EA: Sub trandafir? 

BUNICUL: Da. 


EA: Păi ... câteva bomboane ... şi...un 
număr de telefon. 


BUNICUL: Hopaaaaaa! Uţi Muţi, aflăm 
vești noi. 

EA: Uţa știe, că mă mușcase de deget când 
l-am pus ... am luat-o în braţe și... mă 
rog, nu mai contează... 


BUNICUL: Şi ce-ai pus-o să facă? 
EA: Să îi descânte, ce puteam să îi cer? 
BUNICUL: Bine, gata cu glumele, ascult. 


EA: Nu e nimic interesant. Am luat-o în braţe 
să-i arăt floarea, că un boboc înflorise. Şi 
nu i-a plăcut că am plimbat-o. 

BUNICUL: Înţeleg. Pot să te rog și eu ceva? 

EA: Ce? 


BUNICUL: Să-mi spui că numărul de 
telefon încă este valabil. 


EA: Aaahm (tușește) ... .da ... mai este 
valabil undeva printr-un borcan, prin 
cămară. 

BUNICUL: Și acum să îi ţin locul lui bunică- 
ta: Şi ce mai aștepți, fata mea? De ce nu 
suni? Îi prea mândru băiatu'? Da’ şi tu 
eşti mândră, că semeni cu mămică-ta! Şi 
cu bunicu-tău! 


EA: Mare figură ești! Nu vreau să sun... 
pentru că nu vreau să sun. E septembrie 

și nu ne-am mai întâlnit din noiembrie 
anul trecut, nici nu mai știu cum arată. ... 


BUNICUL: Eh, pe sărăcia nu mai știi! Parcă 

ai trei ani și acuma te pregătești de 
să-şi exprime iubirea pe care o simt şi tu 
spui că nu mai ştii? 
Draga mea, adu borcanul ăla încoace, 
și te rog să nu ripostezi, că nu plecăm 
de aici până nu te ajut să faci curat în 
căpșorul și inima asta a ta. Hai hai, nu 
fii statuie ... Cicimici, ia vino la Bunicul 
să te mângâi. Pe mine poți să mă muști, 
că nu mă doare. 

EA: Aah, știi că mi-a fost dor de tempera- 
mentul tău? 


BUNICUL: De asta am și venit, ca să nu îl 
uiţi. 


Ea merge la cămară. 


BUNICUL: Și în borcanul ăla ce-o fost? 
Zacuscă? Reţeta de la bunică-ta? 


EA: Da, bineînţeles, ce altceva? 
BUNICUL: Gem, rețeta de la bunică-ta. 

EA: Dar știi că zacusca bate gemul, ca 
întotdeauna. 


BUNICUL: Da, și fierea o bate și stomacul 
„„. dar tot nu ne vine mintea la cap. 


EA: Pentru ce? 


BUNICUL: Bună întrebare: pentru ce? 


Ea vine cu borcanul: 


EA: De ce mi-ar veni? Ca să nu mai iau 
trandafir în loc de brad? 


BUNICUL: Nu, ca să ne luăm câte o 
maimuţică fiecare. Ce viață veselă ar fi. 


EA: Da' chiar așa. Am avea hair-stylist 
personal, la domiciliu, non-stop. 


BUNICUL: Heier ce? 


EA: Stilist al părului, un frizer mai avansat, 
mai artistic. 


BUNICUL: M-ai lămurit. Dă-mi borcanul. 


EA: Tot nu înțeleg, oricum nu ai ce să faci 
cu hârtia asta. 


BUNICUL: (deschide borcanul) la să văd ce 
cifre are... 

EA: Aaaah, mai nou ești vrăjitor? Dragă 
Merlin, te rog învie trandafirul meu, 
și promit că îmi iau un brad mare și 
frumos anul ăsta ... 


BUNICUL: Bine. S-a făcut. Până la Crăciun 
este timp să se refacă, iubitul să apară 
și tu să mergi până în Alaska să iei cel 
mai bogat brad. 


EA: Da, Merline, s-a înţeles. Asta înseamnă 
că primesc și un bilet de avion dus- 
întors, aşa-i? 


BUNICUL: Bineînţeles, numai bradul este 
datoria ta. Hmm ... Nr. Ăsta ... pare un 
număr normal, 8 apare de două ori, 
asta înseamnă infinit, de două ori. Și 
etern ... şi schimbare, un nou început. 
Uite și 1, la început, asta înseamnă 
că e lider..(ea își pierde interesul, și își 
aprinde o țigară) şi în capăt are 0, asta 
înseamnă unitate ... 

EA: Și mai înseamnă că te plictiseşti şi eziți 
să mi-l prezinţi pe amicul tău pensionar. 

BUNICUL: Da, pentru că 5-ul ăsta de aici 
înseamnă că așteaptă din noiembrie 


să îl suni și, 3-ul ăsta înseamnă că îl 
cheamă cumva ... Adrian??? 

EA: Dacă eram copil, aproape că te 
credeam. ... 


BUNICUL: Nu am nimerit nici măcar o 
literă? 


EA: Ba da, ca să vezi cât ești de talentat, ai 
nimerit litera A. 


BUNICUL: Deci sunt pe aproape. Știu eu 
ce știu. 


EA: Şi cifra asta 7 ce îţi spune? Că mai 
trebuie să treacă încă 7 vieţi până când 
eu o să mă dau jos din trecutul ăsta unde 
sunt agățată, sau cum te-ai exprimat? 


BUNICUL: Ascultă, draga mea, tu ar 
trebui să știi tot ce eu îți spun, doar 
ești profesoară de istorie. Istoria 
existenţei lumii. Implicit și a numerelor 
și a ceea ce înseamnă ele în univers. 
Sau nu îi inițiați pe copii în misterele 
numerologiei? Numai le povestiți cum 
s-a luptat X cu Y pentru 10 brazi și 
5 capre? Poate că nu vor fi 7, ci 14 sau 
108 vieţi până când o să îţi amintești 
că e timpul să te dai jos din carusel, 
înţelegi? Să nu te mai învârți în jurul 
propriei cozi și să ieși din vizuina asta 
a ta, pe care tu acum o numești viață. 

EA: Nu am numit-o așa, dar, Dumnezeule, 
nu poate omul să își ia o pauză și să fie 
lamentabil măcar o dată? Nu consider 
că am dat-o în bară. Îmi place să fiu 
profesoară și să le povestesc despre 
bătălii şi știi și tu că nu doar asta 
înseamnă istorie ... și copiii râd și creăm 
o nouă istorie, acum . Diferită, mai plină 
de voioșie. Și a mea merge o dată cu ei. Şi 
aşa îmi vorbeşti ca şi cum aş avea 60 de 
ani și totul se întâmplă acum ori niciodată 
„.. ȘI ăsta e doar un căcat de număr de 
telefon. Și el îl avea pe al meu. Putea să 
sune dacă avea vreun gând. Și gata ... cu 
patetismul pe seara asta. 


BUNICUL: Să dăm dovezi la lume... 
EA: Ce? 


BUNICUL: Ai zis că totul se întâmplă 
acum ori niciodată și eu am continuat.. 
(cântă) Să dăm dovezi la luuume, că în 
asteeee mâini maaaai cuuurgeee ... 


EA: Vai, ce falsezi! (râde) 


BUNICUL: Dacă valsez? Sigur că da. Şi 
după seara asta vei valsa şi tu. 


Pauză. 

BUNICUL: Da, poate că am sărit puţin calul, 
dar tot ce ţi-am spus este adevărat. 


EA: Nu înțeleg de ce mă tot baţi la cap cu 
iubirea asta ... nu doar asta e important. 


BUNICUL: Pentru că mi-ar plăcea să pot 
dansa la nunta ta. 


EA: Ce egoist ești acum, știi?? 


BUNICUL: Da, dar nu aș fi așa dacă nu aș 
şti că asta îți dorești și tu și amânarea 
este o pierdere de timp. 


EA: Nu mai contează, oricum. O să fiu și 
eu pensionară, ca și prietenii tăi și o să 
umblu aiurea prin cofetării ca să îmi 
amintesc timpul care a trecut și care 
nu se mai poate da înapoi. Și am să mă 
uit la fotografiile cu orașul vechi, alea 
din restaurantele din centru (Hanu cu 
noroc ) şi din mall (Lotus), şi nostalgic, 
mă voi întreba de ce nu m-am născut 
odată cu primele tramvaie ... parcă pe 
atunci soarele când era cald era mai 
blând și ahh, ce bine era fără traficul 
ăsta, poluarea fonică și olfactivă, să nu 
fie nevoie să îmi țin respirația când trec 
pe stradă cu bicicleta, pe lângă mașini... 

BUNICUL: Mergi cu bicicleta printre 
maşini? 

EA: Da. 

BUNICUL: Şi nu e ilegal? 

EA: Ba da. 

BUNICUL: Şi de ce te plângi? 

EA: Am fost de câteva ori, de 3 sau 4. Nu 
ştiu exact. Alea nu se pun. 

BUNICUL: Bine semeni cu bunică-ta. 


EA: Mulţumesc pentru compliment. Încă 
nu am sărit cu parașuta, dar pe lista 
mea imaginară e trecută și activitatea 
asta. 

BUNICUL: Să știi că și înainte trebuia să 
te ţii de nas când treceai pe stradă, 
doamna profesoară de istorie. 

EA: Mirosul bălegarului nu se compară cu 
cel al carburantului și al noxelor.... 
BUNICUL: Bine, ai dreptate. Nu pot să 
mă pun cu tine, că mă enervez și mi se 

înroșește fața. 

EA: lese Berbecul din tine. 


BUNICUL: Şi din tine Scorpionul. 

EA: Da, ăla care nu sunt. Ai și uitat când e 
ziua mea. 


BUNICUL: (se face că nu aude) Şi din 
Cicimici, Dinozaurul. Rooooaaarrrrr. 


EA: Ăsta e mai degrabă un răget de leu. În 
fine. Mai ai nevoie de globul de cristal, 
stimate Merlin? 


BUNICUL: Numai puţin, Merlin Junior. 
Încă nu m-am dumirit cu povestea 
dumitale. 


EA: Povestea este că nu există poveste. 


BUNICUL: Ba da, ai rămas la Adrian. Și ai 
zis ceva de A. 


EA: Da da, că ai ghicit o literă, litera A. 
BUNICUL: Bine, și altceva? 


Tăcere. 


BUNICUL: Putem să stăm până dimineaţă, 
să știi că eu nu mă grăbesc nicăieri, 
tu ești cea care se trezește odată cu 
găinile. 

EA: Nu există poveste. Sunt doar câteva 
rânduri. 


BUNICUL: Spune-le pe alea. 

EA: Ne-am întâlnit la o ședință de catedră... 
BUNICUL: E profesor? 

EA: Da, dar lasă-mă să termin. 


BUNICUL: Da da da... profesorii ăștia ... nu 
vor să fie întrerupți, doar atunci când 
vor ei. 


EA: Ca să pot continua voi ignora ultima 
remarcă drăgăstoasă. El venise ca 
suplinitor, timp de o lună, pentru 
orele de chimie. Eram la o ședință cu 
toți profesorii în sala profesorală, și 
el întârziase. Venea de la altă școală 
unde mai preda, și lângă mine era 
singurul loc liber. Ne-am salutat, 
normal. Directoarea ni l-a prezentat. 
Şedinţa era stabilită ca să discutăm 
despre activitățile de iarnă cu elevii. 
Și ... eu aveam telefonul pe masă. Îl 
mai folosesc pentru notițe și calendar. 
Și la finalul ședinței, din grabă, mi l-a 
luat. Și a plecat. Că începea ora de 
după-amiază. Eu nu am observat. Și 
nici el. Abia când am ajuns acasă și am 

vrut să îmi comand ceva de mâncare, 
am văzut că telefonul lipsește. Nu 
m-am panicat. Așa de tare. Am scotocit 
peste tot, şi pe urmă m-am gândit că 
poate l-am scăpat pe stradă, pe jos, dar 
aşa l-aş fi auzit. M-am întors pe traseu, 
dar oricum dacă l-aş fi scăpat nimeni nu 
l-ar fi lăsat acolo. Şi m-am plimbat, m-am 
uitat și printre boscheţi, că m-am gândit 
că poate poate cuiva nu i-a plăcut și 
l-a aruncat. Și pe urmă m-am gândit că 
l-am uitat la școală. Dar eram așa de 
convinsă că l-am luat. Nu știu de ce. 
M-am întors la școală. Deja era ora 6. 
M-am gândit unde am fost ultima dată. 
La baie. Ok. M-am dus la baie. Dar la 
baie nu am fost cu geanta. Chiar așa 
de zăpăcită sunt? M-am tot întrebat: 
cum de ţin minte atâtea date istorice, 
dar unde mi-am lăsat telefonul uit? 
Ok, mi-am zis. Geanta mi-am lăsat-o 
în sala profesorală. Merg în sală. Încă 
mai erau câțiva colegi care se pregăteau 
să plece. Era vineri, ultima din lună 
și înainte de sărbătoarea morţilor și 
Halloween, și speranțele mele nici 
nu apucaseră să urce, că deja erau în 

scădere, ca la bursă. I-am întrebat pe 
colegi dacă au văzut vreun telefon, au 
zis că nu. Evident, în săli nu avea cum 
să ajungă, eventual dacă l-a luat vreun 
elev sau vreun profesor. Aha, și atunci 
mi-am amintit că lângă mine a stat una 
din profesoarele de matematică, cu care 
nu prea am vorbit, pentru că nici nu mă 
prea înţeleg cu ea ... Am mers repede la 
poartă. Am cerut numărul ei de telefon. 
La poartă, portarul era la wc. Timp de 
10 minute. A fost amuzant cât am stat 
acolo și am așteptat. M-am uitat pe 
ecranul monitorului să văd cum trece 
lumea pe afară, în fine ... 


BUNICUL: Asta e varianta scurtă? 
EA: Da, de ce? 
BUNICUL: Se apropie de nuvelă imediat. 


Dacă mai stăm un pic, treci la roman. 


EA: Nu chiar. Este o povestire simplă, 


aproape un banc prelungit. 


BUNICUL: Simţul umorului ţi s-a dus la 


culcare? 


EA: Lasă-mă să termin, că deja mă doare 


capul. Vine portarul, și îi povestesc, 
îmi dă numărul de telefon, și sun 

de acolo. Nu răspundea nimeni. Am 
insistat timp de 10 minute. Ok. Nu e 
acasă. Pe urmă portarul mi-a zis că 
doamna obișnuiește să plece la țară 
la sfârșit de săptămână și probabil 
de asta nu răspundea, dar dacă l-ar fi 
luat ea, i l-ar fi adus lui sau că o să mi-l 
înapoieze ea, cumva. Bine. Am plecat. 
Am zis, bine fie, altfel nu aveam cum 
să îl pierd. Asta este. Două nopți fără 
telefon nu e urgent. Nu aveam nimic 
important de făcut pentru școală, ceva 
nou. Și am mers ușor. Spre casă. Am 
lut-o spre centru. Am simţit nevoia 
să mă rup puțin de ziua aia. M-am 
plimbat până pe deal, la Ciuperca. 
M-am tot dus. Parcă nu mă puteam 
opri. Și am stat acolo. Aproape o oră. 
Deja mă gândeam că o să mă întorc 
la telefonul meu vechi cu taste, îți dai 
seama ce dramă se învârtea în jurul 
meu. (râde) Şi mi-am dat seama că pot 
să merg oricând la prietena mea, Alma şi 
să sun de-acolo, dacă vreau să vorbesc cu 
cineva de la școală şi ... că mi-am păstrat 
agenda clasică, pix și hârtie, unde am 
aproape toate numerele elevilor și ... 

ştii că telefoanele astea cu touch screen 
au spațiul de stocare mult mai mare 
și ... scuze, nu cred că știi, în fine. Of, 
m-am zăpăcit. (pauză, râde) Era cam 
ora 10 când am plecat spre casă. Am 
luat un taxi, de jos de la Magazinul 
Crișul, că deja picioarele mele erau pe 
altă planetă. Am ajuns in fața blocului. 
Și am văzut o figură cunoscută... stătea 
pe bancă, în părculețul ăsta. Nu mi-am 
dat seama cine era, şi când am intrat 
în bloc, mi s-a aprins beculeţul. Dar nu 
ştiam ce face aici. Și am dat să ies ca să 
îl salut, că ... așa mi s-a părut colegial 
din partea mea. Oricum nu aveam de ce 
sa intru așa de repede în casă. 


BUNICUL: Şi picioarele? 


EA: Erau ok. Îmi trecuseră. 


Tăcere. 


EA: Când am dat să ies din bloc, el dădea 
să sune la interfon. Și ... ne-am salutat, 
mi-a spus că m-a văzut când am intrat 
în bloc. Că așteaptă de la ora 8. Dar nu 

a plecat acasă, că oricum nu avea ce să 
facă și s-a gândit că e mai bine dacă mă 
așteaptă. Dar dacă pană la ora 12 nu 
apăream, atunci ar fi plecat și ar mai fi 
încercat dimineața. Cândva. Și-a cerut 
scuze pentru că îmi luase telefonul 
din graba să ajungă la ore. Și al lui este 
tot ca al meu și el avusese impresia că 
și-a scos telefonul din geantă când s-a 
aşezat la masă ... şi am stat puţin afară, 
pe bancă. Şi ... am povestit. Mai multe. 
Nu vreau să intru în detalii, pentru că 
am sta până mâine. Ne-am împrietenit. 
Vorbeam când ne întâlneam la școală, 
și la finalul lunii, când el şi-a terminat 
orele, am făcut schimb de numere de 
telefon, să ne mai vedem la un ceai, 
cafea, plimbare, dar nimic deosebit ... 
ştii tu. 


BUNICUL: Şi tu nu l-ai sunat pentru că ...? 


EA: Pentru că de fiecare dată eu am sunat 
și mi-am zis că de data asta vreau 
altceva. Aștept să fiu sunată. Și de asta 
am pus numărul sub trandafir, pentru 
că mi-am lăsat mie o portiță să sun, 
zilele alea. Sau să trimit un mesaj. 

Și am așteptat. Și nimic. Și nu eram 
sigură dacă am lăsat eu numărul bun, 
sau poate am înţeles eu ceva greșit. Și 
am sunat, înainte de Anul Nou, dar nu 
a răspuns. Şi a trecut. Am stat puţin 
îngândurată zilele alea, dar s-au dus. 
Și de atunci, nu ne-am mai întâlnit. 
Nicăieri. Nici pe internet. Nu are profil. 
L-am căutat o singură dată și pe urmă 
mi-am zis stop. Și gata povestea. Vezi? 
Nimic deosebit. Şi fumez ca să am o 
relație mai intimă cu mine, așa cum 
ai zis tu în cofetărie. Nu cu altcineva. 
Oricum, nu mă grăbesc nicăieri ... Ce e 
val, ca valul trece. 


BUNICUL: Și rămâi la toate rece??? Cine o 
mai văzut aşa ceva? 


EA: Numai eu am rămas? Nu fac filosofie 
ca și tine, îți povestesc întâmplarea 
reală, nu încerc să îmi forțez viața, așa 
cum faci tu. Nu trag de mine într-o 
direcție în care nu se vede nimic, în 
capătul celălalt. 


BUNICUL: Dar tocmai asta e frumuseţea 
călătoriei, să nu vezi de la început 

capătul tunelului, ci să fii în el, în 
totalitate. Dacă vezi de la început, 
nu mai are farmec. Nu mai are gust. 
Dacă am simți și gustul cu nasul, 
nu ne-am mai putea bucura și cu 
gura de prăjiturile din cofetărie. Sau 
numai când le-am vedea, deja să știm 
gustul? Asta înseamnă să trăiești 
10%, să trăieşti la malul oceanului, 
nu în profunzimile lui și în valuri și în 
furtună și în raze de lună ... ahh, eram 
şi eu bun la rime... 


EA: Trebuia să fii guru. Ştiai? (râde) 


BUNICUL: Sunt guru-ul tău. Să fii pirat 
și să mergi pe mare fără să știi unde 
ajungi. Să nu ţii cont de regulile 
nimănui, nici de ale tale. Și să îţi pui 
petic negru pe ochiul ăla care tot 
analizează şi cercetează în neant și 
nu ascultă de ce îi șoptește inima, 
chiar dacă este ceva ce și pe tine te 
bulversează. Să faci AAAAAHRRRRRR 
pe vaporul tău. Și să ţi-l asumi că este 
al tău. 


Tăcere. 

EA: Gata, am obosit. Merg să dorm. E 
timpul pentru rugăciunea de seară. 


BUNICUL: Draga mea, din toată 
experiența mea de viață, mi-am dat 
seama că noi suntem mânuitorii 
timpului, nimeni altcineva. 

EA: Proprii mânuitori și proprii mântuitori. 

BUNICUL: Vezi că ştii? Gata! Nu mai ai 
nevoie de guru! 

EA: Cine ziceai că ai fost într-o altă viață? 

BUNICUL: RA, Zeul Soarelui. 

EA: RAAAAhrrrrrr! Uneori parcă ai stat 
prea mult la soare, așa te aprinzi. Hai, 
Baki, să facem nani și să-l lăsăm pe 
bătrânul ăsta oacheș să sforăie așa cum 
îi place, ca pirații după prea mult rom. 


BUNICUL: Numai bătrânii se culcă la ora 
10 și numai ... (cu jumătate de gură) 
mucoșii sforăie ... şi nu îmi place romul! 


EA: Noapte bună! 


BUNICUL: Mie îmi place ciocolata caldă! 
Da da da, noapte bună! 

Bunicul rămâne în sufragerie. Se uită pe 
geam, la Lună. Fluieră un cântec, seamănă 
cu cel al amerindienilor și parcă se 
contopește cu o doină românească. 


BUNICUL: Mi-e dor de casă. Şi de tine, 
draga mea. Rubin e un nume frumos 
pentru o broscuţță ţestoasă. 

SCENA 6 





În faţa blocului, seara. Ora 10.30. 

Pe o bancă. Un bărbat așteaptă. Se uită 
la stele. Aude pe cineva care deschide ușa 
blocului. Se uită în direcţia aia. Deja ușa se 
închide. Fuge spre bloc. Ajunge în fața ușii, 
se oprește. Formează un număr la interfon. 
Începe să sune. Nu răspunde nimeni. Pe 
culoar vine cineva. lese Ea. 


EA: Bună seara! 
EL: Bună seara! 


EA: Aăhmm... 


(se aude interfonul sunând în continuare la 
apartamentul ei) 

EL: La apartamentul tău sună ... am venit 
să îți dau telefonul. 


EA: Telefonul meu? 


EL: Da, ţi l-am luat din sala profesorală, 
de pe masă, la ședință, am crezut că-i al 
meu și l-am băgat în geantă ... Scuză-mă 
dacă te-am speriat... Chiar m-am grăbit 
să ajung la ore și ... de la 8 aştept aici, 
și mă gândeam să stau până la 12 să te 
aştept ... 

EA: Eu acum am ajuns de la școală, adică 
nu am plecat chiar acum de acolo, că 
m-am mai plimbat până la Ciuperca, 
în fine ... am mers la școală să îl caut 
și nu l-am găsit. Nu m-am gândit că 
s-ar putea să-l fi luat colegul de lângă 
mine ... adică, nu știu ... am fost prea 
absorbită de ședință... 


EL: Da, și eu ... şi puţin stresat că e școală 
nouă. 


Tăcere. 

EA: Spuneai că până la 12 erai dispus să 
aștepți și acum e zece jumate bănuiesc 
și ca să nu stăm chiar la intrare ... ştii ... 


EL: Să mai stăm? 
EA: Da, pe bancă. Dacă nu e prea târziu... 


EL: Nu e, e perfect. Că se și înseninează. 
Și poate se vede luna. Știu că e plină în 
seara asta. 


EA: Da? Eu nu știu fix ziua când e, dar îmi 
place să o admir. 


EL: Eu știu din ziar. De la meteo. 


EA: Nu prea m-am uitat la meteo, în 
ultimul timp, că Mama Natură oscilează 
foarte mult şi nu mă pot baza tot timpul 
pe ce se zice la ştiri sau în ziar. Prefer să 
aflu dimineaţa ce este. 


EL: Mda, Mama Natură este imprevizibilă ... 
Râd amândoi. Se așează amândoi pe bancă. 
EA: Nu e prea rece? 


EL: Ba da. Hai să stăm ca elevii. (râde) 
EA: Hai! 

Se ridică și se pun cu fundul pe marginea 
spătarului. Se uită la norii care străbat 
cerul și la felul cum se limpezește. Luna 
încă nu se vede. 


EA: Cum ai reușit să mă găsești? 


EL: Am sunat la primul număr care apărea 
de mai multe ori în lista de apeluri.. 


EA: La Alma... 
EL: Da, şi mi-a dat ea adresa. 
EA: Mulţumesc! 


EL: Mă bucur că nu am creat o încurcătură 
mai mare. 


EA: Da, puteai să nu mi-l dai înapoi, să 
îl vinzi sau să-l păstrezi. Am jocuri 
interesante, aveai ce să faci cu el. Și 
numerele elevilor... 


EL: Nu îmi place să fac trafic de telefoane ... 
EA: Scuze, nu am zis-o ca să te jignesc... 
EL: Știu, dar jocurile mă tentează uşor. 


EA: i le pot transfera sau îţi scriu numele pe 
o foaie şi ți le scoţi tu când ai timp. 


EL: Prefer metoda cu foaia. 

EA: Şi eu, că oricum ultimele ore mi le-am 
dedicat telefonului şi am obosit. 


EL: Și eu puțin. Prefer să stau cu ochii în 
sus și să aştept să iasă luna de sub nori. 


EA: Da... Nu am mai stat demult așa. 
EL: Nici eu... şi în octombrie ... 


EA: Chiar așa ... scuze, eu am uitat că ai zis 
că stai de la 8 afară, dacă vrei, putem 
pleca. 


EL: Nu mi-e frig, că m-am tot plimbat pe 
aici cât am așteptat, m-am jucat puţin 
și pe telefon (râde) că la un moment dat 
am stat chiar în faţa ușii. A ieșit cineva 
din bloc, pe la ora nouă și un sfert, 
un băiat înalt și cu părul creț, și am 
intrat ca să mă încălzesc puţin și m-am 
plimbat puţin pe coridor. Mă gândeam 
să urc, să bat sau să sun... şi am zis 
că mai aştept puţin, că totuşi interfonul 
ăsta se aude destul de tare. Și după încă 
zece minute de aşteptat, am urcat. Mi-a 
fost puţin teamă că o să greşesc uşa, că 
nu scrie numărul și ... m-am prins care 
poate fi, după covorașul de la intrare. 


EA: După covoraș? De ce? 

EL: Pentru că e cu păsări și flori și curat 
și ... feminin ... iar celelalte sunt ..unu 
negru, parcă e covoraș de mașină ... 
unu e din ăla vechi, turtit tot și unu are 
gratii din alea din metal învelit în ceva 
material de casă. 


Râd amândoi. 


EL: Şi am bătut la ușă, am așteptat... şi pe 
urmă am sunat şi ... m-am speriat puțin 
de soneria ta. 


EA: Da, știu, e groaznică, ar trebui să o 
schimb. 


EL: Așa sună, parcă e o vuvuzelă, știi? 
EA: Da, de la Campionatul de fotbal, așa-i? 


EL: Da, aia. Am sunat de trei ori și m-am 
lămurit. Că oricine aude soneria aia, 
oricât de profund ar dormi. Și am 
coborât, băiatul cu părul creț intra în 
bloc și m-a salutat, probabil a crezut 
că sunt un nou locatar ... şi ... am 
răsfoit puțin revistele de pe raftul de 
la intrare, alea de la supermarketuri, 
m-am uitat pe lista cu locatarii, nu am 

găsit pe nimeni cunoscut, m-am uitat 
și pe costurile de la întreţinere, așa 
de curiozitate, daaar, am sărit peste 
apartamentul tău, că nu am vrut să știu, 
adică nu m-am uitat că sunt bârfitor 
sau din răutate, înţelegi? 


EA: Da, înţeleg, oricum nu aveai ce să vezi, 
că singura restanță pe care o am e de 
20 de lei, pentru că ultima dată când 
am plătit aveam la mine mai puţin. 


EL: M-am uitat să văd care e consumul în 
blocul ăsta, în comparaţie cu al meu, 
curiozitate de copil, pot să-i spun. 

EA: Nu-i nimic, și eu mă mai uit la vecini, 
să văd cât consumă ei... 


Râd amândoi. 


EL: Și pe urmă am ieşit, că îmi era prea cald. 
Am văzut că deja e zece şi un sfert, şi 
încă nu ai sosit, şi atunci m-am gândit că 
stau până la 12 şi dacă nu vii, o să revin 
dimineaţa pe la 9-10, sau o sun din nou 
pe prietena ta, îi las ei telefonul şi cumva 
tot se rezolvă. M-am mai învârtit o dată 

în jurul băncuței, m-am așezat și am 
început să mă uit la stele, și ai venit. 
Cam asta a fost pentru mine seara asta. 


EA: Parcă-i scoasă dintr-un film de comedie. 
EL: Seamănă puțin. 
EA: Ce frumos se curăţă cerul! 


EL: Şi mie îmi place. 


Tăcere. 


EA: Am citit de curând o carte, e un pic 
mai ciudată pentru că vorbește despre 
altceva decât ceea ce cunoaștem noi. 
Am luat-o de la o librărie ezoterică. Nu 
e sinistră deloc, mă așteptam să găsesc 
numai cărți despre vechi vrăjitoare și 
modalități de hipnoză, cărți despre 
sfârșitul lumii, dar am găsit și unele 
frumoase, pe înțelesul tuturor, și asta. 
Numele mi-a sărit în ochi pentru că 
știam o parte din semnificaţia lui. Am 
terminat-o în două zile și patru luni 
(râde) pentru că mă tot împiedicam 
de un capitol care sărea foarte departe 
de mine, de felul în care văd eu viaţa, 

poate un pic prea complicată ... şi ... 
în sfârşit ajung unde voiam să ajung ... 
Spune că fiecare om e o galaxie. Dar 
nu într-un sens metaforic, că nu e o 
carte de poezie sau basme, ci într-un 
sens real, științific şi acum îmi dau 
seama că de aici iese basmul și poezia. 
Și nu se referă numai la corp, la celule 
și microelemente, ci la tot, adică la tot 
ce suntem noi, și ... De atunci, când mă 
uit la stele ... Am tot făcut un exercițiu 
de imaginație, pot să-i spun ... Când mă 
uit la stele încerc să mă văd pe mine 
ca și ele, așa strălucitoare, și în clipa 
aia simt că sunt acolo, dar și aici și că 
sunt totuna cu Tot. Și că nu este nici o 
barieră între mine și tot Universul și 
că sunt o galaxie foarte frumoasă, cu 
mii de planete colorate cu roz și verde 
strălucitor şi comete albastru deschis 
cu argintiu și găurile negre nu sunt 
atât de negre precum par și dincolo 
de ele este un soare mare și plăcut de 
cald, auriu și nu te arde dacă te apropii 
de el. Și totul e mic și dens și nimic nu 
stă niciodată în același loc, se mișcă 
tot timpul. Și timpul nu există de fapt. 

Nu așa mic și apăsător cum e în ziua 
de luni în lumea noastră stresantă de 
prea multe ori. Uffff ... ... Nici la ore 
nu vorbesc așa de mult timp singură . 
(râde) 


Tăcere. 
Spun amândoi deodată: 


EA: Şi ce a zis Alma? 
EL: Și ce titlu are cartea? 
EA/EL: Scuze! 


Râd amândoi. Tăcere. 


EL: Mi-a dat adresa ta ... și am venit... 


EA: Mulţumesc! Eu până acum, de la 6 am 
umblat să îl găsesc. Am fost la școală și 
am căutat pe drum, am refăcut traseul 
exact ... deși cam în fiecare zi merg 
tot pe aceeași rută . Și am renunțat 
într-un final. Înainte să ies mi-am 
amintit că lângă mine a stat o colegă 
de matematică și poate că l-a luat ea 

din greșeală. Portarul școlii mi-a spus 
că tocmai plecase și că de obicei, în 
week-end pleacă la ţară. Mi-am depus 
uşor armele, sperând să îl recuperez abia 
luni. Oricum nu aveam nevoie de el, mă 
descurcam cumva, mergeam la Alma ... 
Şi m-am mai plimbat, ţi-am zis ... până la 
Ciuperca. Scuză-mă că te-am ţinut așa 
mult afară. 


EL: Nu aveai cum să știi că te aștept aici, 
nu? 
EA: Bănuiesc că da. 


EL: Oricum ... nu era important ce aveam 
de făcut... 


EA: Te-am încurcat? Of, trebuia să o lași 
pe mâine. 


EL: Stai liniștită, că nu m-ai încurcat. De la 
9 a fost un meci de baschet la tv și eram 
curios să îl văd. Dar îl bagă în reluare 
mâine sau poimâine. 


EA: Da, nu e ceva așa de imp (se oprește)... 
dar ... nu prea au farmec reluările ... mie 
nu îmi plac că nu mai au... 


EL: Sentimentul și emoția din prezent. 
EA: Da. 

EL: Scuze că te-am întrerupt. Defect 
profesional, din păcate. 


EA: (râde) Da, știu cum e. Eu uneori pun 
întrebări în stilul vechi ... ştii ... când 
vrei să îți dea ei răspunsul.. 


EL: Da: 1+1 fac „cât”? 


EA: Da, stilul ăsta ... şi am impresia că îmi 
copiez un profesor din generală ... cred că 
e chiar profesorul de mate ... Da da da 
„. că el ne zicea aşa! Începea să spună 
normal despre ceva exercițiu, ca și cum 
nu ar vrea nimic de la tine și la finalul 
frazei mă trezeam că sunt întrebată 
care e răspunsul... fără să ne scrie pe 
tablă ecuaţia sau fracţia ... wooaaii ... am 
uitat complet de el... 


EL: Mister elucidat, prin urmare. 


EA: Da, pot să scriu un articol pentru o 
revistă de istorie. 


EL: Chiar ai putea, eu l-aș citi ... 


EA: Perfect, deja am un cititor. 


Râd amândoi. 

EL: Și eu m-am surprins de câteva ori că 
vorbeam ca profesorii din ... tot din 
generală, da ... aia a fost perioada care 
m-a marcat ... 


EA: Sechele? 


EL: Nu chiar sechele, dar cumva limbajul 
profilor de atunci mi-a rămas imprimat 
pe timpan și ... cred că are legătură și cu 
pubertatea ... când totul în jurul tău ţi 
se pare... 


EA: Haotic. 
EL: Bombastic e cuvântul meu. 


EA: Ah, scuze. Eram așa de sigură că asta 
e senzația. 


EL: Dar e potrivit și ăsta. Mda, era și haotic 
oarecum. 


EA: Da, şi bombastic. 

EL: Şi un pic prea multă gălăgie şi ... 

EA: Totul era enervant de interminabil. 
EL: Și presant. 


EA: Da, uneori parcă eram la tăiat, ca și 
mielușeii de Paști. 


EL: Daaa ... nu chiar așa ... dar pe aproape... 

Tăcere. 


EL: Ce titlu avea cartea? 

EA: „Învățătura Hathor”. 

EL: Hator Zeița? 

EA: Da și nu. M-am gândit și eu la ea, 
dar despre altcineva e vorba. Ei sunt 
Hathori, cu H după T. 


EL: M-ai făcut curios. Altcineva? 


EA: Fiinţele care trăiesc în dimensiunea 
eterică a lui Venus. Se numesc Hathori. 


EL: Planeta? 

EA: Da. Ştiu că sună ciudat, dar... am 
simţit că pot să îți povestesc deschis 
despre un alt fel de a vedea viața sau 
existenţa sau ... nu știu, am rămas în 
pană de cuvinte. 

EL: Şi le-ai întâlnit? 

EA: Da, oarecum, prin carte. 

EL: Și de ce se numesc Hatori cu H? Zeița 
Hator era Zeița fertilităţii, nu? 


EA: Da, în carte ei răspund la întrebări 
cum e și asta. Nu pot să îţi dau 
răspunsul exact ca acolo ... E vorba 


IA. 


despre misterul feminin, despre 
formarea lui, că ei au contribuit la 
crearea, sau formarea unui simbol 
care unește masculinul cu femininul. Și 
legătura cu Hator e... că ei au în comun 
iubirea și beatitudinea. Şi extazul. 


EL: Sunt vizibili? 


EA: (râde) Scuze, dar nu am mai vorbit 
despre extratereștri cu nimeni, până 
acum ... Ei zic că vedem mult mai puțin 
decât există ... știi, ca în rugăciunea 
„Crezul”: „Tatăl Atotţiitorul, al Tuturor 
celor văzute şi Nevăzute”. Încă nu i-am 
văzut, dar mi-ar plăcea să îmi apară în 
față, cândva. Numai la ore nu, că nu știu 
cum aș reacționa. 


EL: Şi de ce au „venit” acum? Sau, nu știu 
ce-au făcut... 


EA: Da, au venit e bine spus. Că toţi venim, 
într-o formă, ciudată sau mai puțin ... Ei 
de pe Venus, noi din ... nu știu exact de 
unde ... am aterizat pe Pământ. (râde) 
Spun că sunt puţin mai sus ca noi pe 
scara evoluţiei și că vor să ne înveţe ce 
au învăţat și ei. Şi cartea asta e mesajul 

lor de iubire pentru noi, să evoluăm și 
să trăim conștienți că suntem minunaţi 
și că ne iubesc foarte mult. 


EL: Venus, planeta iubirii ... 
EA: Da... 


Tăcere. El o sărută. 

SCENA 7 





Dimineaţa, când se trezește, afară e Soare, 
nu mai e nimeni. Este o zi normală. Totul 
arată ca în începutul scenei, hainele prin 
cameră, vasele murdare în chiuvetă și în 
cameră, acvariul cu broscuța țestosă e 
lângă trandafirul care e înflorit. Se plimbă 
prin casă, își face ritualul zilnic, cu periuta 
de dinţi, se îmbracă repede cu pantaloni și 
pulovăr, îşi dă cu peria prin păr, și cu puţin 
gel, și vorbește cu broscuţa țestoasă: 


EA: Uţaaaa! Bună dimineaţa, Uţa Broscuța 
Drăguţa! (râde) Wooaaaa, am făcut 
o rimă ... .Stai că mai ştiu: Într-o 
dimineață măreaţă, Uţa Broscuţa s-a 
plimbat cu mașinuţa prințesei Codruța, 
care dormea de zori pe nori călători! 

Hei, aș putea să o notez, poate o public 
într-o carte pentru copii. 


Râde, caută un pix și o foaie, le găsește și 
începe să noteze: 


EA: ... deci: Uţa Broscuţa ... nuuu, cum am 
zis? Ah, da: într-o dimineață măreaţă, 
Uta Broscuța s-a plimbat cu mașinuţa 
prinţesei Codruța, care ... dormea de 
zori pe nori călători, ce cutreierau 
bezmetici țările nord-vestice ... mmm ... 
nu ... asta nu prea merge ... ce 
cutreierau frenetic continentul vestic... 
nu, că Uţa e din Filipine ... Continentul 
estic atunci ... ce cutreierau frenetic 
continentul estic ... nu îmi place cum 
sună continent ... hmmmm. ... ah, gata, 
ştiu: arhipelagul estic. la să văd ... Într-o 
dimineață măreaţă, Uţa Broscuţa s-a 
plimbat cu mașinuţa prințesei Codruța, 
care dormea de zori pe nori călători, ce 
cutreierau frenetic arhipelagul estic ... 
ceva nu îmi sună bine... Până la călători 
îmi place, dar pe urmă ... Bine ... o las 
baltă, că e prea dimineaţă. 

In timp ce ia mâncare pentru broscuţă: 


EA: pe nori călători, ce cutreierau ... lin ... 


marele mister de nicăieri. (râde) Așa 
sună mai plăcut, ce zici Baki? Woaaaa... 
Să văd, poate găsesc ceva care să 
rimeze și cu Baki ... hmm ... Baki avea 
un sacou kaki ... unul mic, pe alocuri 
peticit, primit în dar de la prințul 
Kihlimbar ... Dar și Bar... hmmm... Of, 
cu siguranță dacă te chema Nadia ar fi 
fost mai simplu ... Broscuța Nadia ... Are 
ceva magic numele ăsta, nu? 


Tăcere. 


Mi-e dor de bunicu ... Am visat cu el, 
ştii? Era aici și ... nu mai știu exact, dar 
era supărat pe mine. Că m-am tuns ... 
Şi nu înţelegea de ce te cheamă Baki, și 
nu Nadia. Oare a câta ai fi? A 5-a sau a 
6-a? Oricum ai fi unică, pentru că toate 
celelalte Nadii au fost pisici. Hmmm.. 
cred că ai fi prima broască ţestoasă 
înrudită cu felinele. (râde) Chiar dacă 
e doar prin alianţă ... tot unică ai fi. S-ar 

scrie despre tine în Arborele Lumii, 
deși nu știu dacă se mai tipărește.. dar 
oricum, în revista National Geographic 
sigur ar scrie cineva... 


Ia o cutie cu mâncare pentru broaște 
țestoase, se apropie de acvariu: 


Şi aş putea să scriu şi eu un mic poem.. 
Broscuţa Nadia... s-a dat cu sania... şi a 
căzut pe spate ... 


Vede floarea că e vie și înflorită. Se uită 
atent. Pune mâna pe o petală. Se uită la 
broscuţă: 


Nadia a 5-a, a fost cumva Lună plină azi 
noapte? 


Tăcere. 


S-au aliniat planetele? 

Tăcere. 


Sunt eu pe altă planetă? 


Râde. Pe urmă plânge. Se uită la ceas. la 
telefonul și formează un număr. 


EA: Bună dimineaţa, Maria! 


MARIA: (se aude în telefon, veselă) Bună 
dimineaţa, doamna profesoară! Ce 
faceți? S-a întâmplat ceva? 


EA: Da, nu mă simt foarte bine și nu 
pot veni la oră. O anunț imediat și pe 
d-na directoare. Vă rog, citiți pentru 
data viitoare istoria Reginei Maria și 
scrieți un eseu despre cum v-aţi simți 
voi în roluri de rege sau regină. La 
bibliotecă găsiți două cărți despre ea, 
în 6 exemplare, parcă. Spuneţi-i d-nei 
Lavinia că vă trebuie pentru ora mea 
și grupați-vă cum vreți, ca să le puteţi 
citi toţi. 

MARIA: Oh, îmi pare rău, d-na profesoară 
.. ŞI am o întrebare: şi dacă nu sunt toate 

exemplarele? Ce să facem? Că nu ne 
putem împărți. 

EA: Dacă nu sunt, atunci luați și despre 
Ferdinand. Ce găsiți. Vă ajută și Lavinia. 
Dar să mergeţi în ora asta să le luați. Nu 
toţi, 5 sau 6. Ce oră aveți după mine? 
Educaţie fizică? 


MARIA: Da! 


EA: Perfect! Spune-le colegilor tăi că pot 
pleca mai repede în sala de sport, să nu 
rămână în clasă dacă fac gălăgie. 


MARIA: Bine. 

EA: Sună-mă dacă e ceva problemă. 
MARIA: Vă sun. 

EA: Să fiți cuminţi! 


MARIA: Suntem. Sărumâna. 


Ea închide telefonul. Se trântește pe 
canapea. Plânge din nou. Se acoperă cu o 
pătură. Până pe cap. De sub pătură, o sună 
pe directoare: 


EA: Bună dimineaţa, Cami! 
CAMI: Hey, bună dimineața! 

EA: Te deranjez? 
CAMI: Nu, s-a-ntâmplat ceva? 


EA: Da, m-am trezit cu febră și nu pot 
veni azi. l-am sunat pe copii și le-am 
dat temă de casă și sarcină pentru oră, 
pe unii i-am trimis la bibliotecă și pe 
alţii la sala de sport, că după mine au 
educaţie fizică. 

CAMI: Aha. Bine. Îmi pare rău că ești 
bolnavă, sper să fii bine până vineri la 
ședință. 

EA: Mulţumesc! Sper și eu să fie doar ceva 
pasager. 


CAMI: Te pup! Că nu se transmite prin 
telefon. 


EA: (râde) Şi eu te pup! 


Închide. Plânge iar. Stă câteva secunde și își 
dă jos pătura de pe cap, se ridică și merge 
la floare. Pe urmă merge la cămară. Caută 
printre borcane. Se aude zgomotul lor. Se 
întoarce cu unul gol. Așa pare. Se așează 
lângă canapea, pe jos. Deschide borcanul și 
scoate o hârtie. Se uită la broscuţă. 

EA: Tu dacă ai fi în locul meu, ai suna? 


Broscuţa nu face nimic. 


EA: Mie mi-ar plăcea să fiu în locul tău, 
ca să nu mai simt durerea asta în 
piept. Să stau în acvariul meu și să 
dorm printre pietre. Să îmi dai tu de 
mâncare și să îmi schimbi apa. Să văd 
lumea prin pereţii de sticlă și să nu 
îmi pese că există și altceva în afară de 
micul meu habitat, să mănânc în tihnă, 
pe îndelete, ca și bebelușii, și să nu mă 
trezească nimic la ora 6 dimineaţa, 
nici măcar răsăritul soarelui. Să nu 
mă gândesc la familie pentru că voi 
trăi toată viaţa într-un acvariu și nu 
mă știu decât pe mine și prin urmare 
nu știu ce înseamnă să faci ouă și pui 
și să îi apăr de bandiții de ratoni și 
șerpi și rechini, să nu îmi pese că afară 
plouă pentru că sunt mereu protejată. 
Doar că nu pot să îmi schimb singură 
apa din acvariu și eu trăiesc mult mai 
mult decât poate rezista un amărât 
de filtru, chiar dacă e ultimul tip, așa 

că dacă apa se poluează ce aș putea să 
fac? Să ies din acvariu, aş încerca să mă 
ridic pe pereți, sau m-aș zbate până 
când acvariul ar cădea pe jos și s-ar 
sparge, aș fugi cât pot eu de repede și 
poate în drumul meu, pur întâmplător, 
găsesc ceva substanță radioactivă și mă 
transform într-o Ţestoasă Ninja și devin 
super erou și viața mea o să fie cea mai 
extraordinară viață pe care aș putea-o 
avea. Toată lumea m-ar admira, m-aș 
lupta cu bandiții și aș avea atâţia bani 
că aș mânca și lasagna pe lângă pizza. 
Şi cremeș ... Nu am mâncat demult. De 
la ultima zi de naștere a lui bunicu ... 
Mi-ar fi plăcut să fie acum aici, să-mi 
spună ce să fac. 


Ia telefonul. Se uită la foaie. Așteaptă puţin 
să se adune. Respiră profund. Stă câteva 
clipe cu ochii închiși. Ușor se calmează. 
Deschide ochii și începe să formeze 
numărul. Sună. Nu răspunde nimeni. 
Închide. Stă câteva clipe. Mai sună o dată. 
Răspunde robotul „Aţi accesat... ”. Închide. 
Se bagă sub pătură. Stă câteva clipe. Se 

ridică și merge în camera ei. Vine înapoi 
cu o mașină de scris. 


În stil clasic, Micuţă Baki. 


Se așează în același loc, pune mașina de 
scris pe jos. Aduce un taburet din dormitor 
şi pune mașina de scris pe el. Îşi ia din 
servietă câteva foi. Le pune în mașină. 


Parcă mă întorc în timp... 
Incepe să scrie: 

„Când ninge? - spuse fata. 

Imediat. - spuse mama. 

Și ieşim cu sania? — spuse fata. 

Dacă ninge. - spuse mama. 


Tata unde e? - spuse fata. 


Uite, ninge! - spuse mama. 

... ŞI uşor tata apăru printre fulgii rari 
şi mari de nea, cu o mantie în mână, 
zâmbind senin.” 


Râde. 


Nu știu ce scriu, dar scriu: „Și prin 
barba albă, trecându-şi mâna, deschise 
mantia roşie ...” nu, mantia mov, ca așa 
parcă e Moș Crăciun ... deci „deschise 
mantia mov ... ” da, asta îmi place...” și 
din ea toate stelele ieșiră, și planetele 
și animăluţele veniră la mine ... să mă 
ia cu ele în zbor ......” Nu știu unde să 
mă ducă ... În Filipine. Măcar e cald, nu 
ca aici, parcă suntem în Alaska, de multe 
ori. Baki ... Mi-ar plăcea să zici ceva ... 
dacă îmi dai un bilet de avion, gratuit, 
dus-întors m-aș duce până Alaska, dar 
nu știu ce aș putea face acolo... hmmm 
„„. aş bea ceai, aş mânca un pește ... mi- 
aș lua un brad ... poate doi, că unul l-aș 
pune în sala profesorală. 


Tăcere. 
Mai citește o dată ce a scris. 

„„ Nu mă simt foarte autentică. lar am 
durerea asta în piept. 


Ia telefonul. Mai sună o dată. Nu răspunde 
nimeni. Se uită la numărul de telefon și la 
foaie. 


Poate nu am format eu bine ... 
0741.885.790. Ba da. E bine. Asta e. 


Se bagă sub pătură. Stă câteva secunde 
acolo, acoperită total. 


Merg să mă plimb. 


Merge în cameră să se îmbrace. Se aude 
interfonul sunând. Ea nu se grăbește 
să răspundă. Sună în continuare. 
Răspunde: 


EA: Da! 


EL: Bună... ziua. 


Tăcere. 


91 


EA: Da? 
EL: Sunt Adrian... 
EA: Da, bună... 


EL: M-a sunat, la 8 și un pic, directoarea 
ta, Cami, pentru câteva ore luna asta... 
şi am întrebat de tine. Mi-a zis că eşti 
acasă, că nu te simți bine. 


EA: Da... 


EL: Scuză-mă că dau buzna așa ... doar 
m-am speriat puțin ... ştiu că e mai mult 
decât ciudat... ești bine? Adică ... ce e? 


EA: ... m-am trezit cu o durere în piept, și 
febră, probabil răceală ... 


Se întrerupe. Mai sună o dată. 


EA: Da? 
EL: S-a întrerupt... 
EA: Da... nu știu dece... 


EL: lartă-mă că nu te-am sunat... ştiu 
că nu există scuză ... nici măcar orele 
până seara târziu și ... nu știu ce fost 

în mintea mea ... am crezut că doar 
eu simt ceva ... şi ... m-am speriat... nu 
am mai simţit demult ceva așa intens 
și m-am pierdut. Am așteptat să suni 
tu pentru că ... nu știu ... am păţit-o de 
prea multe ori ... şi nu ai sunat şi ... 


EA: Eu te-am sunat, înainte de Anul Nou și 
„. în urmă cu 10 minute. 


Tăcere. 


EL: Mie nu mi-a apărut nimic atunci și 
acum ... adică... stai să văd ... nu am nici 
un apel pierdut. Sigur pe mine m-ai 
sunat? 


EA: Da, e numărul pe care mi l-ai dat anul 
trecut. 


EL: 0741.285.790? 
EA: Nu știu, stai puțin să văd ... 
EL: Stau. ... 

Fuge după foaie, o ia și vine înapoi. 


EA: 0741.885.790 
EL: Nu, 0741.285.790. 


FINAL. 
Sau ... în continuare: 

EA: E 285,nu 2 de 8 şi 5? 
EL: Nu, ai înţeles greșit. 
EA: Ești sigur? 

EL: Da, e 285. 


Tăcere. 

EL: Același covoraș îl ai? Cu flori și păsări? 
EA: Da... 

EL: Pot să urc? 


EA: Da... 


Îi deschide ușa blocului, el intră. 


FINAL 

